Վիզային ռեժիմ, զբոսաշրջություն – Ինքնաթիռային միջադեպից ընդամենը 2 օր անց Ռուսաստանի արտգործնախարար Սերգեյ Լավրովը հայտարարեց, որ Ռուսաստանը որոշել է 2016թ. հունվարի 1-ից դադարեցնել Թուրքիայի հետ գործող ոչ վիզային ռեժիմը. «Ռուսաստանը խստագույնս մտահոգ է Թուրքիայում ահաբեկչական սպառնալիքների աճի համար՝ կապված մեր քաղաքացիների անվտանգության հետ։ Զինյալներն օգտագործում են Թուրքիայի տարածքը տարբեր երթուղիների համար։ Թուրքիայի իշխանությունները Ռուսաստանի քաղաքացիների հարցում, մեղմ ասած, սերտորեն չեն համագործակցում մեզ հետ։ Այս տարի 17 անգամ պաշտոնական նոտաներով տեղեկատվություն ենք խնդրել մեր քաղաքացիների համար, սակայն դրանք մնացել են անարձագանք։ Բացի այդ այս տարի Թուրքիայի իշխանություններն արտաքսել են Ռուսաստանի ավելի քան 200 քաղաքացու, որոնք զբաղված են եղել հանցավոր գործունեությամբ։ Թուրքիայից բխող ահաբեկչական սպառնալիքները ոչ թե մտացածին, այլ իրական են»[22]։ Սրան ի պատասխան՝ դեկտեմբերի սկզբներին Չավուշօղլուն (օրեր առաջ Բելգրադում հանդիպել էր Լավրովի հետ) հայտարարեց, որ Թուրքիան անվտանգ երկիր է, ոչ վիզային ռեժիմի դադարեցման որոշումը սխալ է, և ռուսական կողմի նշած պատճառաբանությունը միայն պատրվակ է[23]։